मुंबई के अंधेरी ईस्ट इलाके में रह रहे डा. प्रभाकर राव के घर के पास ही बनी झुग्गियों में एक धार्मिक स्थल है. इस स्थल के ऊपर लाउडस्पीकरों से लगातार शोर उठता है. सुबह 5 बजे से प्रार्थना आरंभ होती है, तो सारा दिन चलती रहती है. डा. राव ऐसोसिएशन औफ मैडिकल कंसलटैंट के सदस्य भी हैं और ध्वनि प्रदूषण के खिलाफ मोरचा चलाते रहते हैं. 2003 में ‘ऐसोसिएशन औफ मैडिकल कंसलटैंट’ तथा डा. सुमाइरा अब्दुलाली ने मिल कर मुंबई उच्च न्यायालय में मुंबई शहर की कुछ जगहों को साइलेंट जोन के अंतर्गत लाने की मांग की. कोर्ट के निर्देशानुसार नगर पालिका ने शैक्षणिक संस्थानों, अस्पतालों व धार्मिक स्थलों पर यह नियम लागू किया. किंतु मुंबई पुलिस ने धार्मिक स्थलों को इस नियम के बाहर रख दिया.